הערב (8.3) בטווח של שעתיים בלבד התרחשו בגל הטרור שפוקד את ישראל שלושה פיגועי טרור בשלוש ערים שונות ברחבי הארץ, בפתח תקווה, ירושלים ותל אביב.
בשעה 16:28 נמסר למד"א מרחב ירקון על פיגוע דקירה ברחוב הברון הירש בפתח תקווה. חובשים ופאראמדיקים של מד"א שהגיעו למקום העניקו טיפול רפואי ופינוי לבי"ח בלינסון גבר כבן 39 במצב בינוני בהכרה מלאה כשהוא סובל מדקירות בפלג גופו העליון.
חובש בכיר במד"א עזריאל גרוס שהגיע ראשון עם אופנוע מד"א למקום מספר: "כשהגעתי ראיתי גבר חרדי כבן 39 יושב כשהוא בהכרה מלאה וסובל ממספר פצעי דקירה בפלג גופו העליון. הענקנו לו טיפול רפואי ראשוני והעלנו אותו לניידת טיפול נמרץ שלנו שהגיעה מהר למקום ופינתה אותו לבית חולים תוך כדי המשך טיפול רפואי. בסמוך שכב המחבל, צעיר כבן 20 כשהוא מחוסר הכרה לאחר שנוטרל."
כחצי שעה בלבד לאחר הפיגוע בפתח תקווה, נמסר למד"א מרחב ירושלים על פיגוע ירי ברחוב סלאח א-דיין בעיר. צוותי מד"א שהגיעו למקום העניקו טיפול רפואי לשני פצועים כבני 45 ו-30 במצב קשה ופינו אותם לבית החולים הדסה עין כרם.
כונן מד"א חובש רפואת חירום דיאא מסוודה שהגיע עם אופנוע מד"א בתוך דקות למקום סיפר: "ראיתי 2 גברים, אחד כבן 30 והשני כבן 45, הם היו בהכרה מלאה וסבלו מפצעי ירי בפלג גופם העליון. אחד היה בסמוך אלינו והשני היה בתוך מבנה. הכנסנו אותם במהירות לתוך האמבולנסים ותוך כדי פינוי לבית חולים הענקנו להם טיפול רפואי מציל חיים כששניהם מוגדרים במצב קשה ויציב"
פאראמדיקית מד"א בשמת לובינר שפינתה את אחד הפצועים לבי"ח סיפרה: "במקום הייתה המולה גדולה, כוחות הביטחון שהיו במקום הובילו אותנו לפצוע כבן 30 שהיה בהכרה מלאה וסבל מפצעי ירי בפלג גופו העליון ובגפיים. הענקנו לו טיפול רפואי ראשוני בשטח ופינינו אותו ישירות לחדר הטראומה בבי"ח הדסה ע"כ כשמצבו מוגדר קשה ויציב."
פאראמדיק מד"א עמנואל שטרן שפינה את הפצוע השני סיפר: "כשהגענו הפצוע היה בהכרה וסבל מפציעה בפלג גופו העליון. העלנו אותו לניידת טיפול נמרץ ותוך כדי פינוי לבי"ח הרדמנו והנשמנו אותו כשמצבו מוגדר קשה ויציב"
רצף הפיגועים לא נפסק ובשעה 18:23 נמסר למד"א מרחב דן על מספר פצועים בפיגוע דקירה ביפו במספר זירות, ברחובות רציף העלייה השנייה ומנחם גולדמן וסמוך לחוף מנטרי. כוחות גדולים של מד"א שהגיעו התפרסו על פני זירות האירוע המורכבות והעניקו טיפול רפואי מציל חיים לפצועים ופינו לבתי החולים 11 פצועים בהם:1 במצב אנוש, גבר כבן 29 שמותו נקבע בבי"ח וולפסון, 3 במצב קשה לבי"ח איכילוב, 4 במצב בינוני (2 לאיכילוב, 1 לתל השומר ו- 1 לוולפסון) ו-3 במצב קל לתל השומר.
פאראמדיק מד"א עוז גלזל שהיה בסמוך ונתקל בפיגוע סיפר: "נסעתי עם הרכב הפרטי שלי ברחוב קויפמן כשלפתע הבחנתי בהמולה. כשהתקרבתי לזירה זיהיתי פצוע קל כבן 60 שסובל מפצע דקירה בפלג גופו העליון, תוך כדי טיפול רפואי הובא אלי פצוע כבן 29 במצב אנוש כשהוא מחוסר הכרה ללא נשימה, הוא סבל מפציעה מדממת קשה בפלג גופו העליון, מיד התחלתי להעניק לו טיפול רפואי ופינינו אותו במהירות לבי"ח וולפסון תוך כדי טיפול רפואי מציל חיים."
חובש רפואת חירום במד"א חגי נתני שהגיע באופנוע מד"א ראשון לזירה ברחוב הרציף העלייה השנייה סיפר: "כשהגעתי למקום ראיתי אישה כבת 30 בהכרה מעורפלת שוכבת כשהיא דקורה בפלג גופה העליון. בסמוך אליה שכב גבר כבן 30 שנפצע גם הוא, התחלתי להעניק להם טיפול רפואי ומיד הצטרפו אלי כוחות נוספים שלנו".
פאראמדיק מד"א ברק סמואל שהגיע בניידת טיפול נמרץ לזירה ברחוב העלייה השנייה סיפר: "כשהגענו ראינו גבר ואישה כבני 30 שהם מטופלים ע"י כונני מד"א, הם שכבו כשהם בהכרה וסבלו ממספר פצעי דקירות בפלג גופם העליון. הענקנו להם טיפול רפואי מציל חיים, העלנו אותם לניידות טיפול נמרץ נוספות שהגיעו לזירה ופינינו אותם תוך כדי טיפול לבי"ח איכילוב כשהם בהכרה מלאה. בסמוך למקום ראינו צעירה כבת 25 בהריון עם פצעי דקירה בפלג גופה העליון, הענקנו לה טיפול רפואי ופינינו גם אותה לבי"ח איכילוב במצב קשה. גבר כבן 40 שנדקר בגפיים טופל במקום ופונה במצב בינוני לבי"ח תל השומר."
חובש בכיר במד"א ענאן בדארנה שטיפל בפצועים בזירה בנחום גולדמן: "כשהגעתי לזירה ראיתי 2 גברים כבני 30. הם שכבו על הכביש כשהם בהכרה מלאה וסובלים מפצעי דקירה בפלג גופם העליון. הענקתי להם טיפול רפואי ראשוני בשטח שכלל חבישה ועצירת דימומים ופיניתי אותם במהירות לבי"ח איכילוב כשמצבם מוגדר בינוני".
במהלך הפיגוע ביפו סיפקו שירותי הדם של מד"א 48 מנות ומרכיבי דם לבית החולים איכילוב.
מנכ"ל מד"א אלי בין: "כוחות מד"א הערוכים בכוננות מיוחדת ברחבי הארץ הגיעו במהירות לזירות הפיגועים והעניקו טיפול רפואי מציל חיים לנפגעים. בפיגוע בירושלים פעלו הצוותים כשבזירה עדיין נשמעו יריות ובפיגוע המורכב ביפו החובשים והפאראמדיקים המיומנים ביצעו סריקה מהירה והגיעו לכל הפצועים שהיו במספר זירות שונות בתוך רגעים בודדים ופינו אותם מהשטח בתוך זמן קצר ביותר לבית החולים והם ראויים להערכה רבה. אני קורא לציבור להיות עירני ובכל אירוע עם נפגעים לחייג מיד למוקד החירום של מד"א בטלפון 101. אנחנו משתתפים בצערה של משפחת הנרצח ומאחלים החלמה מהירה לפצועים".
יו"ר מפלגת 'יש עתיד', ח"כ יאיר לפיד, התייחס הערב למתקפת הטרור: "הפיגועים הקשים היום ביפו, ירושלים ופ"ת מצטרפים לחצי שנה עקובה מדם של טרור סכינים על ידי טרוריסטים שפלים שכל מטרתם זה לרצוח ללא רחם ילדים, נשים, ואזרחים חפים מפשע רק בשם השנאה. מערכת הבטחון צריכה להמשיך במאמצים שלה במאבק בטרור ללא פשרות, ולהלחם מלחמת חורמה נגד הטרוריסטים הנתעבים שאיבדו כל צלם אנוש. אני מבקש לשלוח איחולי החלמה לפצועים ולחזק את כוחות הבטחון על פעילותם בשטח"